ไอศกรีม โฟร์โมสต์ หายไปไหน?
ถ้าถามว่านมยี่ห้อไหนที่เราคุ้นเคย หนึ่งในนั้นต้องมีนมโฟร์โมสต์ แต่รู้ไหมว่าเมื่อก่อนในไทย มีไอศกรีมโฟร์โมสต์ด้วย หลายคนคงจำ คำว่า “ยักษ์คู่” หรือ “หางเสือ” ได้  แล้วตอนนี้มันหายไปไหน ลงทุนแมนจะเล่าให้ฟัง
20 ก.ย. 2562

ไอศกรีม โฟร์โมสต์ หายไปไหน? / โดย ลงทุนแมน
ถ้าถามว่านมยี่ห้อไหนที่เราคุ้นเคย
หนึ่งในนั้นต้องมีนมโฟร์โมสต์
แต่รู้ไหมว่าเมื่อก่อนในไทย มีไอศกรีมโฟร์โมสต์ด้วย
หลายคนคงจำ คำว่า “ยักษ์คู่” หรือ “หางเสือ” ได้
แล้วตอนนี้มันหายไปไหน
ลงทุนแมนจะเล่าให้ฟัง
รู้ไหมว่าต้นกำเนิดของโฟร์โมสต์ต้องย้อนกลับไปเมื่อ 140 ปีแล้ว
โฟร์โมสต์ นั้นเกิดมาจากการรวมตัวกันของสหกรณ์โคนมในเนเธอร์แลนด์
ภายใต้ชื่อของ Royal FrieslandCampina
Friesland เป็นชื่อพื้นที่ของเนเธอร์แลนด์ ที่มีฝูงโคจำนวนมาก ขณะที่ Campina เป็นชื่อกลุ่มของสหกรณ์โคนมในเนเธอร์แลนด์
Royal FrieslandCampina ก่อตั้งขึ้นในปี 1879 ก่อนที่จะมีการควบรวมกิจการต่างๆ หลายแห่งจนปัจจุบัน Royal FrieslandCampina ถือเป็นกลุ่มสหกรณ์โคนมที่ใหญ่ที่สุดในโลก
โดยขายสินค้าเกี่ยวกับผลิตภัณฑ์นมไปใน 100 ประเทศ
และมีสำนักงานอยู่ใน 34 ประเทศทั่วโลก
มีพนักงานกว่า 22,000 คน
สำหรับในประเทศไทยนั้น โฟร์โมสต์เริ่มเข้ามาผลิตและขายนมในปี 1956 โดยตั้งโรงงานขึ้นแห่งแรกในกรุงเทพฯ และแห่งที่สองในจังหวัดสมุทรปราการ
ซึ่งประเทศไทยนั้น นับเป็นฐานการผลิตที่สำคัญของโฟร์โมสต์ เนื่องจากมีการผลิตเพื่อส่งออกไปให้หลายประเทศในทวีปเอเชีย
แต่นอกจากผลิตภัณฑ์นมแล้ว ถ้าใครยังจำกันได้ โฟร์โมสต์ยังผลิตไอศกรีมโฟร์โมสต์ด้วย ซึ่งไอศกรีมของโฟร์โมสต์ที่โด่งดังคือ ไอศกรีมยักษ์คู่ ลอลลี่ บิ๊กดิ๊บ และ นัตตี้นิบเบิ้ล (หางเสือ)
ตอนนั้น โฟร์โมสต์ครองความเป็นผู้นำตลาดไอศกรีมเมืองไทย โดยมีส่วนแบ่งในตลาดกว่า 40% เลยทีเดียว
อย่างไรก็ตาม การเข้ามาของไอศกรีมวอลล์ ทำให้สภาพการแข่งขันเปลี่ยนไป
วอลล์ เป็นบริษัทลูกของยูนิลีเวอร์ ได้เข้ามาลงทุน และสร้างโรงงานผลิตไอศกรีมในไทย เพราะวอลล์นั้นมองว่า ตลาดไอศกรีมของไทยในตอนนั้นยังมีโอกาสเติบโตอีกมาก
เมื่อวอลล์เริ่มเข้ามาตีตลาด การแข่งขันในอุตสาหกรรมสูงขึ้น
สุดท้ายโฟร์โมสต์จึงตัดสินใจขายธุรกิจไอศกรีมให้แก่วอลล์ไปในปี 1992 เพื่อมุ่งเน้นในธุรกิจผลิตภัณฑ์นมเพียงอย่างเดียว
ปัจจุบันตลาดนมในประเทศไทยทั้งตลาด มีมูลค่าประมาณ 61,000 ล้านบาท
เป็นตลาดนม UHT ประมาณ 20,000 ล้านบาท
โดยโฟร์โมสต์มีส่วนแบ่งในตลาดนม UHT เป็นอันดับต้นๆ อยู่ที่ 30%
ผลประกอบการ Royal FrieslandCampina บริษัทแม่
ปี 2018 รายได้ 393,000 ล้านบาท กำไร 6,900 ล้านบาท
ผลประกอบการ บริษัท ฟรีสแลนด์ คัมพินา (ประเทศไทย) จำกัด (มหาชน)
ปี 2018 รายได้ 12,598 ล้านบาท กำไร 291 ล้านบาท
ปิดท้ายด้วยข้อมูลที่น่าสนใจ
รู้ไหมว่า คนไทยบริโภคนมเฉลี่ย 18 ลิตรต่อคนต่อปี
ขณะที่ประเทศที่บริโภคนมมากที่สุดในโลก คือไอร์แลนด์ โดยบริโภคนม 125 ลิตรต่อคนต่อปี
หนึ่งในสาเหตุที่คนไทยบริโภคนมน้อย ก็คือ
คนไทยส่วนใหญ่จะขาดเอนไซม์ย่อยแล็กโทสที่อยู่ในนมวัว
ทำให้กินไปแล้วจะเกิดอาการผิดปกติ เช่น ปวดท้อง ท้องเสีย
ซึ่งเมื่อกินแล้วไม่สบายท้อง ก็ทำให้คนไทยหลายคนเลิกกินนมวัว นั่นเอง..
----------------------
Blockdit โซเชียลมีเดียรูปแบบใหม่ 
----------------------
References
-
-
-
 
-
-
-
-